**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2017 M. BALANDŽIO 27 D. SPRENDIMO NR. T2-81 „DĖL KLASIŲ SKAIČIAUS IR MOKINIŲ skaičiaus vidurkio SAVIVALDYBĖS bendrojo ugdymo mokyklose 2017–2018 mokslo metams NUSTATYMO“ PAKEITIMO“ PROJEKTO**

1. **Projekto rengimą paskatinusios priežastys.**

Šis sprendimo projektas parengtas todėl, kad atsirado poreikis mokytis Klaipėdos suaugusiųjų gimnazijos 6 klasėje (2 prašymai). Tokių klasių formavimas gimnazijai nebuvo numatytas.

1. **Parengto projekto tikslai ir uždaviniai.**

Sprendimo projekto tikslas – užtikrinti, kad 2017–2018 mokslo metams nustatytas klasių skaičius Klaipėdos suaugusiųjų gimnazijoje atitiktų realią komplektavimo situaciją.

Uždavinys – pakeisti Klaipėdos miesto savivaldybės tarybos 2017 m. balandžio 27 d. sprendimą Nr. T2-81 „Dėl klasių skaičiaus ir mokinių skaičiaus vidurkio savivaldybės bendrojo ugdymo mokyklose 2017–2018 mokslo metams nustatymo“.

1. **Kaip šiuo metu yra teisiškai reglamentuojami projekte aptarti klausimai.**

Klaipėdos suaugusiųjų gimnazija 2017–2018 mokslo metais suformavo 12 klasių (po vieną 7, 8 klases ir dešimt I–IV gimnazinių klasių), vadovaudamasi Klaipėdos miesto savivaldybės tarybos 2017 m. balandžio 27 d. sprendimu Nr. T2-81 „Dėl klasių skaičiaus ir mokinių skaičiaus vidurkio savivaldybės bendrojo ugdymo mokyklose 2017–2018 mokslo metams nustatymo“.

1. **Kokios numatomos naujos teisinio reglamentavimo nuostatos ir kokių rezultatų laukiama.**

Vadovaujantis Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo, patvirtinto Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019, 5 punktu, suaugusiųjų mokykloms klasių skaičius pagal poreikį gali būti tikslinamas keletą kartų per mokslo metus.

Teikiamu sprendimo projektu Klaipėdos suaugusiųjų gimnazijoje būtų formuojama 11 klasių, t. y. viena klase mažiau, kadangi 6, 7, 8 klasės būtų jungiamos į vieną. Šioje jungtinėje klasėje mokytųsi atitinkamai 2, 4, 5 suaugę (iš viso 11 asmenų). Tokios jungimo galimybės numatytos Mokyklų, vykdančių formaliojo švietimo programas, tinklo kūrimo taisyklių, patvirtintų Lietuvos Respublikos Vyriausybės 2011 m. birželio 29 d. nutarimu Nr. 768, 25.7 papunkčiu.

Minėti suaugusieji asmenys mokytųsi pagal suaugusiųjų pagrindinio ugdymo programą neakivaizdiniu būdu, t. y. jie reguliariai rinktųsi į konsultacijas bei nuosekliai mokytųsi konsultuojami ir mokomi mokytojų, vadovaujantis Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049.

Patvirtinus šį sprendimo projektą būtų užtikrintas suaugusiųjų gyventojų poreikis mokytis ir Klaipėdos suaugusiųjų gimnazijoje komplektuojamų klasių skaičius atitiktų realią situaciją.

1. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų pasekmių nenustatyta.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų nereikia.

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimui įgyvendinti papildomų lėšų nereikia.

1. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projektą vertino Klaipėdos miesto savivaldybės administracijos specialistai.

1. **Sprendimo projekto autorius ar autorių grupė, sprendimo projekto iniciatoriai.**

Projektą inicijavo D. Križinauskaitė, Klaipėdos suaugusiųjų gimnazijos direktorė.

1. **Kiti reikalingi pagrindimai ir paaiškinimai.**

Nėra.

PRIDEDAMA.

1. Teisės akto, nurodyto sprendimo projekto įžangoje, išrašas, 1 lapas.
2. Klaipėdos miesto savivaldybės tarybos 2017 m. balandžio 27 d. sprendimo Nr. T2-81 „Dėl klasių skaičiaus ir mokinių skaičiaus vidurkio savivaldybės bendrojo ugdymo mokyklose 2017–2018 mokslo metams nustatymo“ priedo lyginamasis variantas, 4 lapai.

Švietimo skyriaus vedėja Laima Prižgintienė